Fehinkevitra 34/91

Ny Fehinkevitra 34/91 tao amin' ny Fivoriamben' ny Firenena Mikambana, izay nolaniana tamin' ny 12 Desambra 1979, dia lahatsoratra manan-danja ao amin' ny antontan-kevitra momba ady tany eo amin' i Madagasikara sy i Frantsa momba ny Nosy Miparitaka (frantsay:  Îles Éparses). Ity fehinkevitra ity dia maneho ny fanohanana iraisam-pirenena ny fitakian' i Madagasikara an' ireo nosy ireo izay lazain' i Frantsa fa eo ambany fiandrianany, sy ny tokony hisian' ny fifampidinihana eo amin' ny firenena roa tonta. Na izany aza dia mametra ny fampifaharana ilay fehinkevitra amin' ny famahana ny disadisa ny tsy fananan' ny fehinkevitry ny Firenena Mikambana toetra manery sy ny tsy fitovian-kevitra eo amin' i Frantsa sy i Madagasikara. Na izany aza dia anisan' ny tohan-kevitra lehibe ho an' i Madagasikara amin' ny fitakiany ilay fehin-kevitra.

 Ny votoatin' ilay fehin-kevitra 

 Fankatoavana ny fitakian' i Madagasikara 
Manaiky ny fitakian' i Madagasikara momba ny vondro-nosy Glorieuses, ny nosy Juan de Nova, ny nosy Europa ary ny nosy Bassas da India amin' ny filazana hoe "ny nosy voalaza etsy ambony izay nosarahana tamin' ny fomba tsy ara-dalàna tamin' i Madagasikara" ilay fehinkevitry ny Firenena Mikambana.

 Antso ho amin' ny fifampiraharahana 
Ivon' ny fehin-kevitra ny fiantsoana an' i Frantsa hanomboka ny fifampiraharahana amin' i Madagasikara amin' ny famerenana indray ireo nosy ireo amin' i Madagasikara.

 Fanajana ny tsy fanobinana amin' ny tanim-pirenena 
Mampahatsiahy ny foto-kevitra momba ny fanajana ny firaisam-pirenena sy ny tsy fanombinana amin' ny fizaràn-tany nozanahina amin' ny fotoana nahazoany ny fahaleovantena io fehin-kevitra io. Heverin' i Madagasikara fa anisan' ny fizaràn-taniny talohan' ny nahazoany ny fahaleovantenany tamin' ny taona 1960 ny Nosy Miparitaka.

 Tsy fisian' ny fankatoavana mazava ny fiandrianana malagasy 
Marihina fa tsy manamafy mazava ny fiandrianan' i Madagasikara amin' ireo nosy ireo io fehin-kevitra io fa mionona fotsiny amin' ny fanasana an' i Frantsa hanao fifampiraharahana amin' ny famerenana ireo nosy ireo.

 Fetran' ny fampiharana an' ilay fehinkevitra 

 Lanja ara-politika 
Manana lanja ara-pôlitika sy an' ohatra matanjaka ny Fehinkevitra 34/91. Maneho ny fanohanan' ny fianakaviambe iraisam-pirenena ny fitakian' i Madagasikara izany ary manao tsindry amin' ny Frantsay mba hiroso amin' ny fifampiresahana.

 Tsy manana toetra manery 
Tsy manana toetra ara-dalàna manery ny fehinkevitry ny Fivoriamben' ny Firenena Mikambana. Izy ireo dia manome tolo-kevitra sy antso ho amin' fanaovan-javatra, fa tsy manery ny firenena mpikambana ao aminy hampihatra izany.

 Fikatsoan' ny fifampiraharahana 
Na dia eo aza izany fehinkevitra izany dia voafetra ihany ny fandrosoan' ny fifampidinihana eo amin' i Frantsa sy i Madagasikara. Mitana ny heviny momba ny fiandrianany amin' ireo nosy ireo i Frantsa, nefa mbola mitaky ny hamerenana azy ireo i Madagasikara.

 Jereo koa 

 Nosy Miparitaka

 Fitakian' i Madagasikara ny famerenana ny Nosy Malagasy